2.2.5. Il-konsistenza mal-kontijiet tal-gvern sottostanti

2.3. Pubblikazzjoni

2.3.1. Il-pubblikazzjoni taċ-ċifri nominali u t-tabelli dettaljati tar-rapportar

2.3.2. Riżervi dwar il-kwalità tad-data

2.3.3. Emendi fid-data rrapportata

2.3.4. Il-pubblikazzjoni tal-metadata (inventarji)

3. Konklużjonijiet





1.Sfond

L-Artikolu 8(3) tar-Regolament tal-Kunsill (KE) Nru 479/2009 dwar l-applikazzjoni tal-protokoll dwar il-proċedura ta’ defiċit eċċessiv (PDE) jobbliga lill-Kummissjoni (l-Eurostat) tirrapporta regolarment lill-Parlament Ewropew u lill-Kunsill dwar il-kwalità tad-data fiskali attwali li rrapportaw l-Istati Membri. Dan ir-rapport annwali jipprovdi valutazzjoni kumplessiva dwar il-puntwalità, l-affidabbiltà, il-kompletezza u l-konsistenza tad-data u dwar il-konformità tagħha mar-regoli tal-kontabbiltà. Il-Kummissjoni adottat ir-rapport preċedenti (dwar id-data tal-2017) fit-8 ta’ Marzu 2018.

L-Eurostat regolarment jivvaluta l-kwalità tad-data attwali dwar il-PDE li jirrapportaw l-Istati Membri u tal-kontijiet settorjali sottostanti tal-gvern ġenerali skont ir-Regolament (UE) Nru 549/2013 (ESA 2010). Il-valutazzjoni tiegħu tikkonċentra fuq il-fatturi li jispjegaw is-surplus/id-defiċit tal-gvern ġenerali (bħala perċentwal tal-PDG) u l-bidliet fil-proporzjon tad-dejn tal-gvern ġenerali għall-PDG. L-Istati Membri jibagħtu dik l-informazzjoni lill-Eurostat darbtejn fis-sena fit-‘tabelli ta’ notifika tal-PDE’, il-‘Questionnaire related to the EDP notification tables' (il-'Kwestjonarju relatat mat-tabelli ta’ notifika tal-PDE’), is-'Supplementary table for reporting government intervention to support financial institutions' (it-‘Tabella supplimentari dwar l-interventi tal-gvern bħala sostenn lil istituzzjonijiet finanzjarji’) u permezz ta’ kjarifiki bilaterali. L-Eurostat iżomm ukoll kuntatt mal-Istati Membri permezz ta’ żjarat ta’ djalogu regolari dwar il-PDE.

Dan ir-rapport huwa bbażat fuq is-sejbiet u r-riżultati ewlenin tad-data tal-PDE li rrapportaw l-Istati Membri fl-2018. Huwa jiffoka fuq l-aktar rapporti riċenti, li ġew sottomessi f’Ottubru 2018 u, fejn xieraq, iqabbilhom mad-data mibgħuta f’April 2018 u fl-2017.

2.Is-sejbiet ewlenin dwar ir-rapportar tal-2018 tal-livelli tad-defiċit u tad-dejn tal-gvern

2.1.Il-puntwalità, l-affidabbiltà u l-kompletezza

2.1.1.Il-puntwalità

L-Istati Membri huma obbligati jirrapportaw id-data attwali u ppjanata tagħhom dwar il-PDE lill-Eurostat darbtejn fis-sena, qabel l-1 ta’ April u qabel l-1 ta’ Ottubru . Fl-2018, ir-rapportar tal-PDE kopra l-perjodu 2014-2018. Iċ-ċifri għall-2018 huma dawk li ppjanaw l-awtoritajiet nazzjonali, filwaqt li ċ-ċifri tal-2014-2017 huma data attwali . Skont l-Artikolu 8(1) tar-Regolament (KE) Nru 479/2009, l-Eurostat jivvaluta d-data attwali, iżda mhux id-data ppjanata.

L-Istati Membri kollha ssodisfaw l-iskadenzi tar-rapportar għaż-żewġ notifiki.

2.1.2.L-affidabbiltà

Ir-reviżjonijiet li saru bejn in-notifiki tal-PDE ta’ April 2018 u Ottubru 2018 kienu dovuti prinċipalment għal aġġornamenti tad-data sors (primarjament bilanċi operatorji u data tat-taxxa), u bidliet metodoloġiċi, bħal riklassifikazzjonijiet ta’ unitajiet jew tranżazzjonijiet.

Bħala riżultat tar-reviżjonijiet tad-data tal-2017 bejn in-notifiki ta’ April u Ottubru 2018, is-surplus/id-defiċit tal-gvern ta’ għaxar Stati Membri (bħala perċentwal tal-PDG) tjieb, filwaqt li dak ta’ tmienja oħrajn mar għall-agħar. L-akbar reviżjonijiet pożittivi saru mill-Polonja, mis-Slovakkja, mill-Iżvezja (+0.3 pp f’kull każ) u mill-Bulgarija (+0.2 pp), filwaqt li l-akbar reviżjonijiet negattivi saru minn Malta (-0.4 pp), mill-Ungerija u mill-Ġermanja (-0.3 pp kull waħda). L-akbar reviżjonijiet ’il fuq fid-dejn tal-2017 minħabba raġunijiet oħrajn għajr ir-reviżjoni tal-PDG saru minn Franza (+1.7 pp), mill-Bulgarija (+0.8 pp), min-Netherlands u minn Ċipru (+0.5 pp kull wieħed), mill-Belġju (+0.4 pp) u minn Malta (+0.3 pp); filwaqt li d-Danimarka rrevediet id-dejn ’l isfel (-0.3 pp).